Zeughi olimpici
I Zœughi Olimpichi son un evento sportivo quadriennâ ch'o prevedde a competiçion tra i megio atleti do mondo in quæxi tutte e discipliñe sportive praticæ inti çinque continenti.
Essi, pù essendo comunemente ciammæ ascì Olimpiade, no son da confonde con l'Olimpiade. Quest'urtima a l'indica l'intervallo de tempo de quattro anni che intercore tra un'ediçion di Zœughi Olimpichi e a succesciva. pe questo, sciben che i zœughi do 1916, do 1940 e 1944 no son stæti disputæ, s'é continuao a contezzâ i Olimpiade, coscì che i zœughi de Londra 2012 son stæti quelli da trentexima Olimpiade.
O nomme zœughi olimpichi o fu çernuo pe ricordâ i antighi zœughi olimpichi che se desguggeivan inta Grecia antiga presso a çittæ de Olimpia, inti quæ se confrontavan i megio atleti greghi.
O baron Pierre de Coubertin a-a fin do XIX secolo o l'ebbe l'idea de organizzâ di zœughi scimili a quelli de l'antiga Grecia, e quindi precluxi a-o sesso femminile, ma in sce questo punto ò no fu ascótao. E primme Olimpiade de l'era moderna se desguggettan a Atene into 1896. A partî da-o 1924, vegnan instituii ascì di zœughi Olimpichi invernæ specifichi pe-i sport invernæ. In ciu, existe ascì e Paralimpiade, competiçioin fra persoñe disabile. A partî da-o 1994 l'ediçion invernâ a no se tegne ciu into mæximo anno de l'ediçion estiva, ma sfasaa de doi anni.
A bandea olimpica a raffigua çinque anelli intreççæ in campo gianco. I coî çernui son presenti int'e bandee de tutte e naçioin, quindi a so combinaçion a scimbolezza tutti i paixi, mentre l'intreçço di anelli o rappresenta l'universalitæ do spiito olimpico.
O motto di zœughi Olimpichi o l'é Citius, altius, fortius, ossæ "ciu fito, ciu ato, ciu forte".
ron_Latn lij_Latn lij_Latn lij_Latn lij_Latn lij_Latn lij_Latn